DA Den Europæiske Unions Tidende C 448/9

Sag anlagt den 30. september 2014 — Europa-Kommissionen mod Kongeriget Spanien

(Sag C-454/14)

(2014/C 448/12)

Processprog: spansk

Parter

Sagsøger: Europa-Kommissionen (ved L. Pignataro-Nolin, E. Sanfrutos Cano og D. Loma-Osorio Lerena, som befuldmægtigede)

Sagsøgt: Kongeriget Spanien

Sagsøgerens påstande

— Det fastslås, at Kongeriget Spanien har tilsidesat sine forpligtelser i henhold til artikel 14 i Rådets direktiv 1999/31/EF af 26. april 1999 om deponering af affald (1), idet det ikke for hvert af de deponeringsanlæg, der er beskrevet i punkt 26 i nærværende sag (deponeringsanlæg for ikke farligt affald i Ortuella, Baskerlandet, og i Zurita og Juan Grande, De Kanariske Øer) har vedtaget de foranstaltninger, der er nødvendige for at anmode operatøren om at udarbejde en overgangsplan og sikre den fulde gennemførelse af denne plan i overensstemmelse med direktivets krav, med undtagelse af kravene i direktivets bilag I, punkt 1, senest otte år efter datoen i direktivets artikel 18, stk. 1.

— Det fastslås, at Kongeriget Spanien har tilsidesat sine forpligtelser i henhold til artikel 14, litra b), i direktiv 1999/31, idet det ikke for hvert af de deponeringsanlæg, der er beskrevet i punkt 37 i nærværende sag (9 deponeringsanlæg til ikke farligt affald: Vélez Rubio (Almería), Alcolea de Cinca (Huesca), Sariñena (Huesca), Tamarite de Litera (Huesca), Somontano — Barbastro (Huesca), Barranco de Sedases (Fraga, Huesca), Barranco Seco (Puntallana, La Palma), Jumilla (Murcia) og Legazpia (Guipuzkoa) og 19 deponeringsanlæg for inert affald: Sierra Valleja (Arcos de la Frontera, Cádiz), Carretera Pantano del Rumblar (Baños de la Encina, Jaén), Barranco de la Cueva (Bélmez de la Moraleda, Jaén), Cerrajón (Castillo de Locubín, Jaén), Las Canteras (Jimena y Bedmar, Jaén), Hoya del Pino (Siles, Jaén), Bellavista (Finca El Coronel, Alcalá de Guadaira, Sevilla), El Patarín (Alcalá de Guadaira, Sevilla), Carretera de Arahal-Morón de la Frontera (Arahal, Sevilla), Carretera de Almadén de la Plata (Cazalla de la Sierra, Sevilla), El Chaparral (Écija, Sevilla), Carretera A-92, KM 57,5 (Morón de la Frontera, Sevilla), Carretera 3118 Fuente Leona — Cumbres mayores (Colina Barragona, Huelva), Llanos del Campo (Grazalema — Benamahoma, Cádiz) Andrada Baja (Alcalá de Guadaira, Sevilla), Las Zorreras (Aldeira, Granada), Carretera de los Villares (Andújar, Jaén) La Chacona (Cabra, Córdoba) og Chaparral — La Sombrerera (Puerto Serrano, Cádiz)) har truffet de foranstaltninger, der er nødvendige for snarest muligt i henhold til artikel 7, litra g), og artikel 13 i direktiv 1999/13 at nedlukke de anlæg, der ikke i overensstemmelse med direktivets artikel 8 har fået tilladelse til fortsat drift.

— Kongeriget Spanien tilpligtes at betale sagens omkostninger.

Søgsmålsgrunde og væsentligste argumenter

De undersøgelser, som Kommissionen har foretaget i forbindelse med traktatbrudsprocedure 2001/2071, og analysen af de spanske myndigheders besvarelser gjorde det muligt at bevise tilsidesættelsen af de forpligtelser i henhold til artikel 14, litra a), b), og c), i direktiv 1999/31, der er nævnt i åbningsskrivelsen.

Nærværende sag vedrører endvidere deponeringsanlægget i Barranco de Sedases, der er genstand for traktatbrudsprocedure 2012/4068 og tilknyttet den ovenstående traktatbrudsprocedure, idet Kongeriget Spanien i forhold til dette deponeringsanlæg har tilsidesat sine forpligtelser i henhold til artikel 14, litra b), i direktiv 1999/31.

En analyse af de nævnte besvarelser har gjort det muligt for Kommissionen at trække 45 deponeringsanlæg ud af traktatbrudsproceduren, idet disse enten ikke den 16. juli 2001 kunne anses for at være bestående deponeringsanlæg, eller de har opnået tilladelse og er blevet udbedret i overensstemmelse med direktiv 1999/31. Henset til, at overtrædelsen i visse tilfælde er fortsat, har Kongeriget Spanien imidlertid tilsidesat sine forpligtelser i henhold til artikel 14, litra c), og litra b), i direktiv 1999/31, idet de spanske myndigheder i visse tilfælde ikke har truffet de nødvendige foranstaltninger med henblik på at anmode operatøren om at udarbejde en overgangsplan og sikre en fuldstændig gennemførelse af denne plan i overensstemmelse med direktivets krav, og idet de spanske myndigheder i andre tilfælde ikke har truffet de nødvendige foranstaltninger til snarest muligt at nedlukke de anlæg, der ikke har fået tilladelse til fortsat drift. Kommissionen har derfor besluttet at anlægge nærværende sag ved Domstolen.

(1) EFT 1999 L 182, s. 1.